

# Üllés nagyközség jegyzője

🖃 *6794 Üllés, Dorozsmai út 40.*

🕿 *62/282-122*

🖷 *62/582-050,* ![MCj03002290000[1]]()*: jegyzo@ulles.hu*

Tárgy: A temetőről és a temetőfenntartásról szóló 10/2000.(V.05.)önkormányzati rendelet hatályon kívül helyezése, ugyanezen tárgykörben új rendelet megalkotása

**Az előterjesztést megtárgyalja: Ügyrendi Bizottság, a Pénzügyi Bizottság és Képviselőtestület**

**Üllés Nagyközség Képviselőtestület**

*Ü l l é s*

*Tisztelt Képviselőtestület!*

Az önkormányzatnak változott az áfakörös besorolása, a fenti rendelet díjtételei kapcsán felmerült a temetőről és a temető fenntartásáról szóló 10/2000.(V.05.)Kt.sz. rendelet módosításának szükségessége.

A rendeletet felülvizsgáltam és megállapítottam, hogy a jelenleg hatályos rendeleten változást kell eszközölni a rendelet címének és bevezető részén is változása miatt. (pl. nagyközség címmel járó változás, rendelet számozásának változása)

Tekintettel a jogalkotásról szóló jogszabályok által felállított tilalomra, miszerint a rendelet címe és bevezető része nem módosítható, a jelenleg hatályos rendelet hatályon kívül helyezése, és az önkormányzat feladatellátására tekintettel azonos tárgyban – az Indokolás részben meghatározott javaslatokkal módosított – új rendeletek megalkotása indokolt.

A temetőről és a temetkezés rendjéről szóló rendelet-tervezet az előző, hatályos rendelethez képest az alábbiakban változik:

* rendelet címe, számozása (a jogalkotási törvény szerinti formában és tartalommal)
* rendelet bevezető része (pl. jogszabályi hivatkozások, nagyközségi változás)
* szerkesztése az új jogalkotási törvénynek megfelelően
* 2. sz. mellékletében szereplő díjtételek. Az önkormányzat jelenleg áfa alanyi mentes tevékenységet folytat, így a sírhely díjak áfa tartalmát beépítettük a díjszabásba. (az összeg nagyságrendileg nem változott)

**ELŐZETES HATÁSVIZSGÁLATI LAP**

(a jogalkotásról szóló 2010. évi CXXX. törvény 17. §-a alapján)

A tervezett jogszabály várható következményei, különösen

*I. társadalmi hatásai*: -

*II. gazdasági hatásai*: -

*III. költségvetési hatásai*: - (a díjtételek nagyságrendileg nem változnak)

*IV. környezeti következményei*: a tervezetnek környezeti hatása nincs.

*V. egészségi következményei*: nincs

*VI. adminisztratív terheket befolyásoló hatásai*: egyszeri rendeletalkotási tevékenység

*VII. megalkotásának szükségessége*: szükséges a jogalkotási rendelet szerinti, valamint az ÁFA rendelkezéseknek megfelelő rendelet megalkotása

*VIII. a jogalkotás elmaradásának várható következményei*: törvényességi észrevétel

*IX. alkalmazásához szükséges személyi, szervezeti, tárgyi és pénzügyi feltételek:* nem igényel többlet munkaerőt, sem szervezeti, tárgyi, pénzügyi feltételt.

A fentiekre figyelemmel javaslom a fenti rendelet hatályon kívül helyezését és az ugyanezen tárgykört szabályozó új rendelet megalkotását - 2015. szeptember 1-jei hatállyal.

Ü l l é s, 2015. augusztus 14.

Dr. Sugár Anita

jegyző

TERVEZET

Üllés Nagyközség Képviselőtestületének

…/2015.(VIII.26.)önkormányzati rendelete

**a temetőről és a temetkezés rendjéről**

Üllés Nagyközségi Önkormányzata Képviselő-testülete az Alaptörvény 32. cikk (2) bekezdésében meghatározott hatáskörében, a temetőkről és a temetkezésről szóló 1999. évi XLIII. törvény 41. § (3) bekezdésében foglalt feladatkörében eljárva figyelemmel a temetőkről és a temetkezésről szóló törvény végrehajtásáról szóló 145/1999. (X.1.) Kormányrendeletben foglaltakra a következőket rendeli el:

A rendelet hatálya

1. §

(1) E rendelet területi hatálya kiterjed Üllés Nagyközségi Önkormányzat (a továbbiakban: Önkormányzat) tulajdonában lévő, Üllés, 685 hrsz. és 679/1 hrsz-ú temetőre (a továbbiakban: köztemető).

(2) A rendelet tárgyi hatálya kiterjed a köztemető fenntartásával, üzemeltetésével, a temetkezési szolgáltatási vállalkozási és egyéb - a köztemető területén végzett - vállalkozási tevékenységekre.

(3) A rendelet személyi hatálya kiterjed a köztemető tulajdonosára, üzemeltetőjére, a temetkezési szolgáltatást, és egyéb - a köztemető területén végzett - vállalkozási tevékenységet folytatókra, igénybevevő természetes és jogi személyekre, a köztemető valamennyi látogatójára.

A temető üzemeltetése

2. §

(1) Az Önkormányzat a köztemető és létesítményei fenntartásáról, üzemeltetéséről a Csongrád Megyei Kegyeleti Kft. (a továbbiakban: Üzemeltető) útján kegyeleti közszolgáltatási szerződés keretein belül gondoskodik, melyet a rendelet 1. számú függeléke tartalmaz. A szerződés részletesen meghatározza az Önkormányzat és az Üzemeltető feladat- és hatáskörét.

(2) Az Önkormányzat tulajdonában lévő köztemető infrastrukturális létesítményei:

a) ravatalozó,

b) kiszolgáló helyiség

c) tároló-hűtő,

d) ivóvíz közkifolyók

3. §

(1) A temetőt sírhely-táblákra (továbbiakban: parcella), a sírhely-táblákat sorokra kell osztani. A sorokban temetési helyeket kell kijelölni.

(2) A sírhely-táblákat, a sorokat és a temetési helyeket számozni kell. A temetési helyek nyilvántartással való azonosíthatóságát biztosítani kell.

(3) A táblák határait a kijelölt útvonalak jelzik.

(4) A felosztásról, illetve kijelölésről a temető üzemeltetőjének javaslatára a Képviselőtestület dönt.

Temetkezési helyek és szabályok

4. §

(1) Az egyes temetkezési helyekért - a díszsírhelyek és gyermeksírhelyek kivételével - az elhunyt hozzátartozójának, vagy az eltemettetésre kötelezettnek e rendelet 1. mellékletében meghatározott mértékű díjat kell fizetnie.

(2) Az egyszeri megváltás időtartama:

a) sírbolt (kripta) esetén: 60 év

b) egyes és kettes sírhely esetén: 25 év, illetőleg az utolsó koporsós rátemetés napjától számított 25 év

c) urnafülke és urnasírhely esetén: 10 év

d) urnasírbolt esetén: 20 év

(3) A megváltási időtartam eltelte után a temetkezési hely újraválthatóak. Az újraváltás legrövidebb időtartamára a (2) bekezdésben meghatározott időtartam az irányadó. A megváltás díját a rendelet 2. melléklete tartalmazza.

(4) Rátemetésnél az urna a koporsós temetési hely használati idejét nem hosszabbítja meg.

(5) A temetkezési hellyel az rendelkezik, aki megváltotta.

(6) A megváltási, használati időtartam leteltét követően a sírboltot 5, a sírhelyet 3, az urnafülkét 1 éven belül nem váltják meg, az Üzemeltető jogosult azt kártérítési igény nélkül ismételten felhasználni.

5. §

(1) A temetőben lévő sírhelyek méreteit a rendelet 1. melléklete tartalmazza.

(2) A sírhelyek egymástól való oldaltávolságának 40 cm-nek kell lennie.

(3) A jogszabályokban foglalt feltételek megléte esetén mélyített felnőtt sírhelybe a rendelet 2. mellékletében foglalt pótdíj megfizetése ellenében rátemetés végezhető.

(4) Felnőtt sírba elhelyezett két koporsón kívül két urna is temethető. Koporsóban történő rátemetés alkalmazása nélkül a sírban még 4 urna helyezhető el, elhaltanként a 2. mellékletben foglalt pótdíj megfizetése ellenében, mely a megváltás időtartamát nem hosszabbítja meg.

(5) Felnőtt sírhelydíj befizetése mellett a felnőtt sírhely táblába 10 éven aluli gyermek is temethető.

6. §

(1) A síremléket, sírkövet szilárd alapra kell elhelyezni, melyet a hozzátartozók készíttethetnek el.

(2) A síremlék a sírhelynél nagyobb területet nem foglalhat el. Állított, döntött vagy fekvő helyzetben egyaránt kialakítható, azonban az állított síremlék magassága sem haladhatja meg – a sírkerettel együtt számítva – a sírhely hosszanti méretét.

7. §

(1) Urnafülkét (kolumbárium), családi sírboltot (kripta) csak kiviteli terv és építési engedély alapján lehet építeni.

(2) Urnát urnatartóban a sírfelületre is el lehet helyezni. Egy urnasírhelybe maximum 8 urna helyezhető, úgy hogy az urnát a talaj szintjétől legalább 0,5 méter mélyen kell elhelyezni.

(3) Az urna-sírhelyen létesített síremlékre az 5. §-ban foglaltakat kell alkalmazni.

(4) Az urnafülkék bezárása a kolumbárium-falban /urnafülke/ egységes méretű táblával történik, melynek anyaga márvány vagy kőanyag /csiszolt vagy fényezett/

8. §

(1) A síremlék és tartozékait, valamint az emlékoszlop tervét (vázrajzát) a temető üzemeltetőjének az elhelyezés előtt be kell mutatni.

(2) A temetőben végzendő minden munkát – kivéve a hozzátartozók részéről történő sírgondozást, a temetési hely növénnyel való beültetését és a díszítését – a temető üzemeltetőjének be kell jelenteni.

(3) A sírok kiásását, betemetését és az ezzel járó egyéb munkákat a temető üzemeltetője végzi el. A sírhely kiásásáról – amennyiben a temetkezési szolgáltatást nem kívánja igénybe venni – a hozzátartozó gondoskodik.

(4) A sírok, síremlékek díszítését, ápolását a hozzátartozók végzik.

(5) A ravatalozó tisztántartása, a temető tisztaságának biztosítása a temető üzemeltetőjének a feladata.

9. §

(1) A temetőben mindenki a hely jellegének megfelelő magatartást köteles tanúsítani.

(2) A temetőben a síremlékeket, a kegyeleti tárgyakat, a növényeket és egyéb díszítőanyagokat bepiszkítani, rongálni, eltávolítani, szemetelni tilos.

(3) A sírhelyek gondozása során keletkező szemetet az üzemeltető által kijelölt helyre kell vinni.

(4) A vakvezető kutya kivételével állatot a temetőbe bevinni nem szabad.

(5) A temetőben avart, elszáradt koszorút és virágmaradványt elégetni nem szabad.

(6) A temető területén a talajt és a gyepet engedély nélkül felásni és bárhová elvinni tilos.

(7) Építőanyagot a temetőbe szállítani, építési vagy bontási munkákat megkezdeni vagy bontási anyagot elszállítani csak az üzemeltetőnek történt bejelentést követően szabad. Az építési hulladékot a keletkezésétől számított 3 napon belül el kell szállítani. Az építésnél ömlesztett anyagot (beton, stb) csak vaslemezen lehet előkészíteni.

10. §

A temetkezési helyen annak birtokosa által végezhető munkálatok:

a) egynyári, vagy évelő lágyszárú dísznövények ültetése, ápolása;

b) cserepes, vágott- és művirág, koszorú elhelyezése;

c) olyan fás szárú növények ültetése, melyek kifejlett állapotban sem érik el a 2m-es magasságot és beletartoznak az Üzemeltető által engedélyezett fajcsoportba.

d) a tűzvédelmi előírásoknak megfelelően mécses, vagy gyertya gyújtása;

e) a jogszabályi előírásoknak megfelelő síremlék, sírjel létesítése.

Díszsírhely

11. §

(1) Üllés Nagyközségi Önkormányzata Képviselő-testülete azon elhunyt személyeknek, akik a település közéletének valamely területén kiemelkedő teljesítményt nyújtottak, díszsírhelyet adományozhat.

(2) A díszsírhely használati ideje a temető fennállásáig tart, használata díjtalan.

(3) A díszsírhelybe az elhalt özvegye és közeli hozzátartozói is eltemethetőek a sírnyitás és rátemetés szabályainak megtartásával.

(4) A díszsírhelyek gondozásáról az elhunytak hozzátartozói, ennek hiányában az Önkormányzat megbízására és költségére az Üzemeltető köteles gondoskodni.

(5) A díszsírhely adományozásáról az elhunyt legközelebbi hozzátartozóját és a temető üzemeltetőjét írásban értesíteni kell.

Díjak

12. §

A temetőben a temetkezési szolgáltatásokat engedéllyel rendelkező temetkezési szolgáltatók láthatják el, e rendelet 2. mellékletében meghatározott díjat kötelesek fizetni a temetőn belüli infrastrukturális létesítmények, az Üzemeltető által biztosított egyéb szolgáltatások igénybevételéért.

A temető nyitva tartása, a temetői közlekedés rendje

13. §

(1) A köztemető nyitva tartása nem korlátozott, azt a hely jellegének megfelelő magatartás tanúsításával bárki szabadon látogathatja.

(2) A nyitva tartást és a temető rendjét ki kell függeszteni.

Temető lezárása

14. §

(1) Ha a sírhely-tábla /parcella/ megtelt, az le kell zárni. A lezárásáról szóló hirdetmény a ravatalozón és az érintett temetőrésznél ki kell függeszteni.

(2) Ha lezárástól számított 25 éves sírhely-használati, illetőleg 10 éves urna-sírhely, urnafülke használati idő eltelt, a temető tulajdonosa /üzemeltetője/ az újbóli temetések lehetővé tétele céljából a lezárt temetőt, temetőrészt, sírhely-táblát, temetési helyet megszüntetheti. A megszüntetést megelőzően hirdetményben, további három alkalommal legalább egy országos és egy területi lapban és a helyben szokásos módon közhírré kell tenni úgy, hogy a hirdetmény kifüggesztése és az első közzététel a megszüntetés előtt legalább 6 hónappal, a továbbiak pedig kéthavonként történjenek.

(3) Ha a kiürítendő sírtábla átrendezésére nem kerül sor, a sírok - a sírhely egyidejű újraváltásával - a helyükön maradhatnak. Ha a sírok az eredeti helyükön nem maradhatnak, áthelyezésükről a hozzátartozóknak kell gondoskodni.

(4) A sírtábla kiürítésekor a síremlékkel annak létesítője, illetve örököse rendelkezik. Ha a kiürítésre megjelölt időpontig e jogával nem él – 6 hónap elteltével - a síremléket a Polgármesteri Hivatal értékesíti. Az értékesítésből származó összegről nyilvántartást kell vezetni. Az összeg kizárólag a temető fenntartására fordítható.

Záró rendelkezések

15. §

(1) Ez a rendelet 2015.szeptember 1-jén lép hatályba.

(2) A rendelet hatálybalépésével egyidejűleg hatályát veszti A temetőről és a temető fenntartásáról szóló 10/2000. (V. 5.) Kt. sz. önkormányzati rendelet.

Ü l l é s, 2015. augusztus 25.

Nagy Attila Gyula Dr. Sugár Anita

polgármester jegyző

1. sz. melléklet a …./2015.(VIII.26.)önkormányzati rendelethez

**Sírhelyek, urnasírhelyek, urnafülkék, sírbolt méretei**

l.) Koporsóval történő földbetemetés:

 - Egyes sírhely esetén:

 hossza 210 cm, szélessége 90 cm, mélysége 200 cm.

 - Kettős sírhely esetén.

 hossza 210 cm, szélessége 190 cm, mélysége 200 cm.

 - Gyermeksírhely esetén:

 hossza 130 cm, szélessége 90 cm, mélysége 200 cm.

 - Koporsós rátemetés esetén úgy kell mélyíteni, hogy a felülre kerülő koporsó aljzata

 legalább 160 cm mélységbe kerüljön.

2.) Urnasírhely mérete:

 hossza 120 cm, szélessége 60 cm, mélysége 100 cm.

3.) Urnafülkék mérete:

 30 x 30 x 30 cm belméret ( szilárd lappal zárható ).

4.) Sírbolt (kripta) mérete:

 hossza 250 cm, szélessége 230 cm, mélysége 160 cm.

A sírhelyek közti távolság mérete 40 cm.

 2. sz. melléklet a ……/2015.(VIII.26.)ökormányzati rendelethez

A sírhely, urnasírhely, urnafülke, sírbolt (kripta) díjai

1.) Koporsós temetést biztosító táblákban:

 Egyes sírhely ára 3.750 Ft

 Kettős sírhely ára 7.500 Ft

 Gyermeksírhely ára 2.500 Ft

 2.) Urnatemetést biztosító táblákban:

 Egy urnasírhely ára 6.250 Ft

 3.) Urnafalban (urnaoszlopban) történő urna elhelyezése:

 Egy urnafülke ára 25.000 Ft

4.) Díszsírhely ára:

 Egy sírhely ára 12.500 Ft

 Kettős sírhely ára 25.000 Ft

5.) Sírbolt (kripta) ára 75.000 Ft

6.) Rátemetés díja 2.500 Ft

7.) Urnával történő rátemetés esetén

 Egy sírhely ára 2.500 Ft

8.) Újraváltás esetén az l., 2., 3., 4., 5. pontokban meghatározott díjakat kell alkalmazni.

9.) Az 1. és 4. pontban megállapított díjak - a koporsós betemetés illetve rátemetés napjától - számított 25 évre vonatkoznak.

10.) A 2. és 3. pontban megállapított díjak - a koporsós betemetés illetve rátemetés napjától - számított 10 évre vonatkoznak.

11.) Az 5. pontban megállapított díj - a koporsós betemetés illetve rátemetés napjától - számított 60 évre vonatkoznak.

12.) A 2. § (1) bekezdésben megjelölt Üzemeltető, valamint más temetési szolgáltatást végző vállalkozó által a ravatalozó és annak felszerelési tárgyainak használatáért fizetendő díj: 5.000 Ft

13.) Az itt feltüntetett díjak mentesek az Általános Forgalmi Adó alól.